﻿ Защо е добре да излезете от щатския пазар?
Защо е добре да излезете от щатския пазар?
Щатските индекси са при нови рекордни нива. При това след две повишения на лихвите от страна на Фед през тази година и очаквано трето повишение през декември. Сега въпросът пред инвеститорите е не е ли по-добре да излязат от пазара, дори и с цената да изтърват последната част от ръста?
Защото налице е сериозен пазарен вакуум, който може да доведе до флаш криза, по подобие на случвалите се вече няколко в историята.
Ако си търсите причини, защо щатските индекси ще падат, сега ще ви посочим няколко:
Щатските индекси продължават с рекордните си нива на затваряне. През тази година станахме свидетели на 52 борсови сесии със затваряне при нови рекорди за основните индекси. Статистиката сочи, че индексът през тази година, е регистрирал петия си най-дълъг период на борсови сесии с нови рекордни стойности на затваряне от 1929-та година.
Широкият индекс S&P 500 се търгува вече 246 поредни сесии, без понижение от 3%, или повече. Това е най-дългият подобен период без корекция, в рамките на споменатите проценти, в историята на индекса.
Притеснителен до голяма степен е факта, че липсва волатилност на пазара, което според много експерти може да означава, че идва корекция. И докато волатилността е свързана със страха на инвеститорите, трябва да се припомни, че тя измерва и алчността сред инвеститорите. Рекордно ниска волатилност означава само едно – рекордно висока инвеститорска алчност. А както казва Уорън Бъфет – „Страхувайте се, когато другите са алчни!”.
В допълнение трябва да посочим още високите финансови оценки на щатските компании и опасността, голямата дългова задлъжнялост в световен мащаб и опасността от сериозно засилване на инфлацията, следствие на поскъпването на петрола.